Đurađ I. je vladal od okoli leta 1362 do 1378. S poroko z Olivero, hčerko srbskega kralja Vukašina Mrnjavčevića, je z njim sklenil zavezništvo, ki je trajalo do kraljeve smrti v bitki na Marici leta 1371. Đurađ I. je bil za tiste čase sodoben vladar. Državne ustanove v Zeti so dobro delovale, medtem ko so imela mesta ob morju znatno avtonomijo. Trgovina je bila dobro razvita in okrepljena z obstojem zetske valute dinar. Đurađ I. se je povezal s svojimi sosedi, srbskim knezom Lazarjem Hrebeljanovićem, bosanskim banom Tvrtkom I. Kotromanićem, knezom Nikolo I. Gorjanskim in ogrskim kraljem Ludvikom I., da bi leta 1373 premagal ambicioznega Nikolo Altomanovića. Poraženi in oslepljeni Altomanović je kljub temu dobil v Zeti zatočišče do svoje smrti. Đurađev mlajši brat Balša II. se je med vojskovanjem južno od Kosova poročil s Komneno, bližnjo sorodnico Jelene, žene carja Stefana Dušana. S poroko je Balša II. za velikodušno doto dobil ozemlje, vključno z Avlono, Beratom in Kanino v sedanji Albaniji in nekaj drugih strateško pomembnih pokrajin. Po delitvi Altomanovićevega ozemlja v Hercegovini so Balšići dobili Trebinje, Konavle in Dračevico. Sledili so spori med Zeto in Bosno za ta mesta. V vojni bosanskega bana Tvrtka I. proti Zeti je po Đurađevi smrti leta 1378 s podporo Ogrske zmagal Tvrtko.